- Хатын-кызлар арасында төрлесе бар: эш артыннан куып, үзенә вакыт тапмаганы да, сәламәт бала табам дип, эштән махсус китүчесе дә. Ә моңа кадәр балага уза алмый интеккән йә булмаса беренче авыры төшкән хатын-кызлар үзләренә дә, карындагы балага да бик игътибарлы. Андыйлар: «Бүген ике генә тапкыр селкенде», - дип, ишек төбеңнән китмәскә дә мөмкиннәр. Шуңа күрә килүгә үк: «Ни борчый?» - дибез. Тикшерәбез, карыйбыз... Кирәк икән, стационарга җибәрәбез. Шундый очрак та булды, прокуратурага кадәр барып җиттеләр. Бер ханымның баласы төште. «Миңа стационарда дәваланырга тәкъдим итмәделәр», - дип бара. Кәгазьләрне күтәрдек. Карыйбыз. Акка кара белән: «Мин стационар дәваланудан катгый рәвештә баш тартам, больничный листтан да баш тартам», - дип язып имзасын куйган, - ди Гөлсинә ханым, бүлек эшендәге кайбер нечкәлекләргә тукталып.